ועדת הכלכלה, כנסת 20, פרוטוקול מספר 886, 2018-12-12 09:30

איתן כבל: בוקר טוב, היום יום רביעי, ד' בטבת, 12 בדצמבר, בשבת נקרא את פרשת ויגש.

איתן כבל: היום אקרא את שירו של עמיחי חסון, "אגדות שלפני השינה".

איתן כבל: חסון, יליד 1987, מרמת גן, נשוי ואב לשניים, הוא משורר, עורך, עיתונאי, תסריטאי, במאי ויוצר קולנוע וטלווייה ישראלי.

איתן כבל: ספר שיריו הראשון, "מדבר עם הבית", יצא לאור בשנת 2015; ספר שיריו השני, "בלי מה", יצא לאור בשנת 2018.

איתן כבל: חסון הוא גם הבמאי והתסריטאי של הסרט התיעודי "ישורון: 6 פרקי אבות", אודות המשורר אבות ישורון מתוך מיזם העבריים.

איתן כבל: בימים אלו עובד חסון על רומן פרי עטו.

איתן כבל: אגדות שלפני השינה – "העולם אומר שסיפורי מעשיות מסוגלים לשינה, ואני אמרתי שעל ידי סיפורי מעשיות מעוררין בני אדם משנתם" רבי נחמן מברסלב, חיי מוהר"ן, כ"ה.

איתן כבל: הסיפורים שלנו אוזלים עד הבוקר.

איתן כבל: / באור מלא אנחנו מתקשים להבחין / איך הורג הנסיך בחרב דרקון מכונף / איך גוהר הנביא על הילד המת / והילד פוקח את עיניו.

איתן כבל: // אני רוצה לקחת נסים ולהטיח אותם / בפרצופו של הבוקר / כשרגל ראשונה פוסעת בשוק / לגאול דוכן-דוכן במבט עיניים / שאיננו כלה בפני השמש.

איתן כבל: // בוקר טוב לכם, אנחנו עוברים לדיון.

איתן כבל: קודם כל, יש לנו כאן בקשות לדיון מהיר, זה הליך בתוך הכנסת.

איתן כבל: היו שלושה מבקשים, נותר אחד.

לאה ורון: לא.

לאה ורון: נותרו שניים.

איתן כבל: מי השני?

לאה ורון: חבר הכנסת יעקב אשר וחבר הכנסת יהודה גליק.

איתן כבל: אה, כן.

איתן כבל: הנושא הוא הצעה לדיון מהיר בנושא: גיבוש נהלים בחברת אל על למניעת הישנות מקרים של התעמרות בנוסעים הנמנים על המגזר החרדי לאור המקרה המקומם שאירע בסוף השבוע האחרון.

איתן כבל: ההצעה היא של חבר הכנסת יעקב אשר.

איתן כבל: והצעה לדיון מהיר בנושא: התנפלות חברת אל על על הציבור החרדי, של חבר הכנסת יהודה גליק.

איתן כבל: ובהמשך תהיה גם הצעה לסדר היום בנושא: אפליה והשפלת נשים בטיסת אל על של חה"כ קסניה סבטלובה, חה"כ מוסי רז, חה"כ אחמד טיבי, והם יגיעו.

יעקב אשר: הם מדברים על אותה טיסה?

איתן כבל: לא, לא.

איתן כבל: חברי הכנסת דן סידה וחמד עמאר משכו את בקשתם לדיון מהיר.

איתן כבל: אני אומר שניים-שלושה משפטים לפתיח, ואני אאפשר לאדוני לפתוח.

איתן כבל: יהודה שלזינגר מעיתון 'ישראל היום' שנמצא כאן היום, פרסם כמדומני לראשונה את סיפור הטיסה המפורסמת, טיסת השבת, כן שבת, לא שבת, כן כניסת שבת, ואם כן היתה התנהלות לא הולמת כלפי חרדים שהיו בטיסה.

איתן כבל: אבל מעבר לכל זה, ואני חושב שזה גם מה שמבקש חבר הכנסת יעקב אשר, אבקש להפוך את הדיון מדיון צהוב לבירור אם יש מה שנקרא סיפור דרך או דף פעולה למקרים מן הסוג הזה.

איתן כבל: א', אם היה, אז למה הוא לא מופעל, או אולי כן.

איתן כבל: ואם הוא לא קיים, אז אנחנו מבקשים לקיים אותו ולראות איך דברים מן הסוג הזה לא יישנו.

איתן כבל: אין ספק, אני אומר לך, אדוני, יושב-ראש אל על, ואל על מקיימת עשרות אלפי טיסות בשנה, אני מניח, ואנחנו תמיד מצפים שלעולם לא יהיה.

איתן כבל: אתה שוחחת איתי, וזה נכון, להכניס לתוך מטוס עשרות אנשים מכול הצבעים ומכול הסוגים ומכול המינים, זה לא עניין של מה בכך.

איתן כבל: לא שאנחנו רוצים שדברים כאלה יקרו, אבל יחד עם זאת, אם יש חזרה כל פעם בצבע אחר; פעם זה יכול להיות חרדים, פעם זה יכול להיות נשים, פעם זה יכול להיות עניין אחר, את זה אנחנו מבקשים למנוע.

איתן כבל: למרות ההפרטה, חברת אל על עדיין נתפסת, ואתם גם עמלים בפרסומות שלכם שכך יהיה, שזו תהיה החברה הלאומית של מדינת ישראל, למרות שאתם כבר לא כל כך.

איתן כבל: יש חברות נוספות, לגילוי הנאות, ארקיע, ישראייר, ואלה שלושה גופים שהם היום מאוד חשובים, והתעופה בישראל מאוד התפתחה, מספר הנכנסים והיוצאים גדל באופן משמעותי בשנים האחרונות.

איתן כבל: ואלה הדברים שאנחנו מבקשים להקשיב ולשמוע.

איתן כבל: ואם נוכל אחת ולתמיד, שגם יהודה שלזינגר ידע מה בדיוק היה שם, זאת אומרת, כפי שאתם היום יודעים לומר את הדברים.

איתן כבל: חבר הכנסת יעקב אשר, בבקשה.

יעקב אשר: אדוני היושב-ראש, גברתי מנהלת הוועדה, תודה על כינוס הישיבה.

יעקב אשר: ואני שמח שההתכנסות הזאת והדיון הזה כאן בוועדת הבית של נושאי תעופה ותחבורה מתקיים טיפה בשוך הסערה, וגם אם דקדקת בלשוני, אדוני היושב-ראש, בבקשה שלי לדיון – והצטרפו גם אחרים – אני מנסה לקחת את זה לכיוון של הפקת הלקחים בכיוון המקצועי.

יעקב אשר: אני לא יכול שלא להזכיר ולומר בכאב לא קטן, ואני לא מאשים דווקא את אל על בעניין הזה.

יעקב אשר: אני חושב שמבחינה תקשורתית ומבחינת שיקוף האמת, היה יכול להיות אחרת.

יעקב אשר: כי אני כאדם חרדי וכאיש ציבור חרדי, נפגעתי מאוד מהפרסומים שהיינו עוד במצב של משחק מכור, שיכלו להוציא דברים החוצה, אנשים שאינם שומרי שבת, כשאנחנו עוד היינו בתוך השבת ולא יכולנו לא להגיב על זה ולא לדברר את עצמנו בעניין הזה.

יעקב אשר: אבל באמת ההצגה הראשונית שנעשתה כביכול, היתה התפרקות והיתה אלימות והיו דברים כאלה – לא, ממש לא היה.

יעקב אשר: למזלנו הרב, היתה נציגות של העיתונות החופשית והדמוקרטית במדינת ישראל, והיה שם בטיסה מר יהודה שלזינגר, שאגב גם הוא לא יכול היה לספר את סיפורו בגלל שהשבת אצלו יצאה טיפה יותר מאוחר בעקבות איפה שהוא היה בשבת.

איתן כבל: הוא הקריא את זה לדף.

איתן כבל: אבל בסופו של יום היתה פה האשמה שקשה לנו היה לבלוע אותה, כי היא לא היתה נכונה.

איתן כבל: ודבר שני, לא היתה פה הבנה מינימלית של מה בעצם קורה לאנשים שכל חייהם נושא השבת מבחינתם הוא ייהרג ואל יעבור, מה קורה כשאתה בלחץ של כן יקרה, לא יקרה, כן יקרה, לא יקרה.

איתן כבל: אז מותר להיות במתח, מותר לשאול שאלות.

איתן כבל: בוודאי, אם היתה גם התנהלות לא נכונה של הצוותים וכולי, דבר שיכול לקרות אבל צריך להפיק ממנו את הלקחים.

איתן כבל: אבל אני לא רוצה להפוך את הדיון על הנושא הזה.

איתן כבל: הנושא הזה, אני חושב שגם אל על הבינה ואני מקווה שגם תבין, אחרי שהיא תסיים את הבדיקות שלה, שקצת לוקחות הרבה זמן, והיתה התנצלות, ולא רק ההתנצלות שלה, אני חושב שגם ההתנצלות של התקשורת, או התנצלות של אותם אנשים שהיו בטיסה, עם כל הכבוד, ולא התחשבו באחיהם שיושבים לידם ושהלב שלהם דופק אם יחללו את השבת.

איתן כבל: אני דווקא מבקש, אדוני היושב-ראש, גם בהכירי את הוועדה ובהכירי אותך, לקחת את זה לכיוון של הפקת לקחים, של לדעת מה הנהלים הקיימים היום, צריך נוהל ברור לשבת, עם איזה שהוא קו אדום שמשעה מסוימת, ותלוי בכניסת השבת וביציאתה, עוברים לנוהל הזה באופן אוטומטי, לא צריך להזעיק את המנכ"ל ואת היושב-ראש מהבית בערב שבת, לתת להם להכין בשקט את החמין ולהיות עם משפחותיהם; נוהל ברור שהקברניטים יודעים, שהדיילים יודעים.

איתן כבל: ואני רוצה לומר דבר אחד לצוותים שנמצאים באוויר באותם מקומות ולא להנהלה.

איתן כבל: אני מכיר את היושב-ראש הרבה מאוד שנים בקופת חולים כללית, זה אדם שידע לתת את השירות לכלל המגזרים בצורה הנכונה ובלי בעיות.

איתן כבל: אני לא זוכר שום פיצוצים סביב קופת חולים כללית בכל הנוגע לציבורים שונים.

איתן כבל: אבל אני רוצה לומר דבר אחד.

איתן כבל: אם הצוות, הדיילים, הדיילות, הטייסים, היו יודעים – בוא ננסה לדמיין לעצמנו, תעזור לי בזה, אדוני, כי אדוני בספורט חזק יותר ממני, בוא נדמיין שהיתה אמורה להיות איזושהי תחרות ספורט גדולה בשעה ארבע, וחייבים להגיע בשעה שלוש וחצי כדי להספיק להגיע ולעבור את הבידוק, תאמין לי שהכול היה נראה אחרת, בגלל שכולם היו מבינים שאם אתה מגיע אחרי ארבע זה למכור קרח לאסקימואים או אתרוגים לאחר סוכות.

איתן כבל: וברגע שהצוות, ואני חושב שמעבר להפקת הלקחים ומעבר לנהלים שאנחנו מצפים שתעשו אותם, ואם הם קיימים, אז נשמח לשמוע עליהם, תהיה גם הסברה לעובדים.

איתן כבל: ואני אסביר למה.

איתן כבל: קודם כל אנחנו מעריכים מאוד את זה שחברת אל על ממשיכה, כפי שאמר היושב-ראש, כחברה לאומית גם לאחר ההפרטה, ועל כל שהיא לקחה את נושא השבת מבחינתה כבילט אין בתוך זה, למרות שיכול להיות שיש הפסדים בגלל זה, יכול להיות שיש מברכים בעקבות זה.

איתן כבל: אני לא נכנס לזה.

איתן כבל: אנחנו מכבדים את זה ומעריכים את זה מאוד.

איתן כבל: אבל מהרגע שזה התפריט שלכם, שאדם יודע שכשהוא עולה על טיסה של אל על, הוא לא צריך לחשוש מנושא שבת ומנושא של חילול שבת, דבר שכל חייו הוא נזהר ממנו, זה חלק מאמנת השירות שלכם, זה חלק מהשליחות שלכם מול הלקוח.

איתן כבל: ולכן אני רוצה לשמוע יותר מאשר לשמוע, ואני בטוח, אדוני היושב-ראש, אני מכיר את הדיונים אצלך, זה יעבור מהר מאוד לחלק הפרקטי, לחלק המעשי שלו, למרות שצריך גם לשמוע מה היה שם, ונמצאים פה אנשים שהיו בטיסה.

איתן כבל: אבל זה להחלטתך מי ידבר, מתי ידבר ואיך.

איתן כבל: ואני רוצה לצאת מהישיבה הזאת עם לקחים והסדרה של נוהל מסודר לעתיד בנושא של נוהל שבת.

איתן כבל: תודה רבה.

איתן כבל: תודה, אדוני.

איתן כבל: מי מחברי הכנסת רוצה להוסיף מילה בהקשר הזה?

איתן כבל: בבקשה.

יואב בן צור: מעבר למקרה המצער שהיה וצריך לבדוק מה היה, אני ישבתי עם יושב-ראש הדירקטוריון, ושמעתי ממנו מה הם מתכוננים ומוכנים לעשות כדי שלא יישנו מקרים כאלה.

יואב בן צור: היו שם גם דברים שלא היו בשליטה של מאן דהוא.

יואב בן צור: יכול להיות שההתנהגות לא היתה צריכה להיות כמו שהיתה, אבל יש דברים שהם לא בשליטתם, כמו מזג האוויר וכולי.

יואב בן צור: אבל בכל מקרה, אין לי ספק שאל על היא חברה שפניה לתת שירות לכל הציבור הישראלי, ובפרט לציבור החרדי שהוא חלק נכבד מהלקוחות שלה, ויש לנו עניין לחזק את החברה כחברה לאומית.

יואב בן צור: אין לנו ארץ אחרת.

יואב בן צור: זו הארץ שלנו.

יואב בן צור: ולכן אין לי ספק שהמסקנות יוסקו, ובסופו של הליך, הדבר הזה שקרה הוא היה מקרה חד פעמי ולא יישנה עוד.

איתן כבל: חברנו, בבקשה.

מיכאל מלכיאלי: תודה, אדוני היושב-ראש.

מיכאל מלכיאלי: אני לא אחזור על מה שנאמר.

מיכאל מלכיאלי: אני רוצה לחזור על משהו שעוד לא נאמר.

מיכאל מלכיאלי: גם אני ישבתי עם היושב-ראש ועם הסמנכ"ל.

מיכאל מלכיאלי: אני חושב שאחד הדברים החשובים שנאמר הוא שתוקם איזושהי ועדה שתורכב גם מנציגים מהציבור החרדי וכמובן מאל על, שתקבע איזה שהם נהלים ברורים וגם דרך לפעולה, לא צריך בכל טיסה להזעיק את המנכ"ל מהבית, אלא על מנת שנוכל לקבוע סדרים מאוד מאוד ברורים, מה יקרה אם קורה עוד פעם כזה סיפור, איך לפתור את זה לפני שזה יוצא משליטה.

מיכאל מלכיאלי: והדבר האחרון, כפי שאמרתי, שאנחנו מבינים שאל על לא עומדים מאחורי כל הפרסום שהיה נגד הציבור החרדי, אבל כן היינו מצפים, ואני חושב שזו הבנה שכן היתה בינינו ובין אל על, שאם קורה דבר כזה עוד פעם, להגיד בקול ברור, אנחנו לא אלו שמאמינים לסרטונים שיצאו החוצה, זה לא יצא מאתנו.

מיכאל מלכיאלי: אגב, הם כן אמרו לי, הסמנכ"ל אמר את זה בקולו ברשת ב'.

מיכאל מלכיאלי: אבל אני חושב שזה דבר שהיה צריך לחזור עליו יותר, כי בסוף אנשים רואים את הפרסומים בעיתונים ואומרים, בוודאי שזה חלק מהם, מה שלא היה נכון.

איתן כבל: טיבי, בבקשה.

אחמד טיבי: תודה רבה, היושב-ראש.

אחמד טיבי: אני אחד מהיוזמים - - -

איתן כבל: כן, הקראנו.

איתן כבל: הודעתי כבר מראש.

אחמד טיבי: הצטרפתי לבקשה של החברים - -

איתן כבל: הודעתי, אדוני.

אחמד טיבי: - - כדי לנסות להשתלב בנושא הדתי "אל עלי" כזה.

איתן כבל: האמת היא שבהצבעות בכנסת, לפעמים - - -

אחמד טיבי: לפעמים, לפעמים.

אחמד טיבי: לפעמים זה מוצלח.

אחמד טיבי: אני מודה.

אחמד טיבי: להזכיר שוב, למשל, את הנושא של חוק טיבי 1 ו-2.

איתן כבל: נכון.

יעקב אשר: מכירים את זה.

יעקב אשר: בילינו פה כמה שעות טובות.

אחמד טיבי: חוק טיבי 1 כבר עבר.

אחמד טיבי: עכשיו זה 2.

יעקב אשר: עכשיו זה 2.

איתן כבל: גם יעבור, בעזרת השם.

אחמד טיבי: מחכה ליושב-ראש, איתן כבל.

איתן כבל: לא, לא.

איתן כבל: אתה עכשיו עשית מעשה שלא ייעשה, כי זה אצלך.

אחמד טיבי: אה, זה אצלי?

אחמד טיבי: הערבים תמיד אשמים.

איתן כבל: זה מובנה.

לאה ורון: ברור.

לאה ורון: מיום היוולדם.

איתן כבל: כמה פעמים אמרתי לך?

איתן כבל: - - -

אחמד טיבי: אמרת, יצאת ידי חובה.

אחמד טיבי: מעניין לעניין באותו עניין, אני רוצה לדעת מה הסכום שאל על שילמה כפיצוי על עיכובים מאז חוקק חוק טיבי 1.

אחמד טיבי: חשוב שהציבור יידע.

אחמד טיבי: היתה פה ישיבה לפני שנה, ולאה זוכרת, והם נתנו מספר.

איתן כבל: נכון.

איתן כבל: גם אני זוכר, לא רק לאה.

אחמד טיבי: אמרו 30 מיליון.

אחמד טיבי: גם אתה.

אחמד טיבי: דבר שני, כשהכנו את חוק טיבי 1 על עיכובים, פנה אליי בזמנו גם חבר הכנסת גפני וגם יושב-ראש הסיעה מוזס כדי להחריג את השבת מהעיכובים, והסכמתי.

אחמד טיבי: אחרים לא הסכימו.

אחמד טיבי: תזכור את זה בהצבעות הבאות, אתה.

יעקב אשר: תזכיר לי - - -

אחמד טיבי: ואמרתם, ציפור הנפש, וכדומה, והשאלה, אדוני היושב-ראש, כמה נוסעים ערבים נמנע מהם להצטרף לטיסה, לא לעלות לטיסה בשנה האחרונה.

אחמד טיבי: אנחנו עכשיו בדצמבר, במשך שנה כמה נוסעים ערבים לא הורשו לעלות לטיסה ומה הסיבות.

אחמד טיבי: למשל, לפי החוק, אם אתה מגיע בזמן, מציג את הדרכון ועונה על השאלות ולא מתנגד, אי אפשר לא להעלות אותך לטיסה.

אחמד טיבי: ואם לא מעלים אותך לטיסה, אתה מקבל 10,000 שקל.

אחמד טיבי: ויש סיבות אחרות.

אחמד טיבי: אני רוצה לדעת תשובות על שתי השאלות.

איתן כבל: תודה, אדוני.

איתן כבל: מוסי, בבקשה.

מוסי רז: אגב, לשאלות של אחמד גם אני אשמח לקבל תשובה.

מוסי רז: זה בלי קשר להצעה שהגשתי - - -

יעקב אשר: גם על השאלות שלי?

מוסי רז: לא שמעתי אותך.

אחמד טיבי: הוא לא שמע.

מוסי רז: אבל אם זה על השבת, אני אשמח לקבל תשובה גם.

מוסי רז: אני רוצה לשאול אם ידוע כמה נוסעים מלווים אותם מרגע הבדיקה עד רגע העלייה למטוס.

מוסי רז: אתם יודעים שהתופעה הזו קיימת, מלווים אותם מרגע הבדיקה עד העלייה למטוס.

מוסי רז: הם לא משוחררים ללכת לאן שהם רוצים.

איתן כבל: באמת?

מוסי רז: אני ראיתי את זה במו עיניי.

קריאה: מה זה קשור לאל על?

יעקב אשר: מה זה קשור לאל על?

יעקב אשר: זה רשות שדות התעופה.

קריאה: זה קשור לאל על.

קריאה: אם יגידו לי אחת שראיתי במו עיניי, אז אני לא אוכל להוכיח שזה לא נכון.

קריאה: אם יגידו אפס, אני אוכל לטעון שמי שיושב פה לא יודע את העובדות.

קריאה: אני גם יכול להביא אותה - - - רציתי לשאול על נושא נשים בעקבות המקרה שהתפרסם, ואני בטוח שיש רבים שלא התפרסמו.

קריאה: אני רוצה לדעת מה אל על עושה בנדון לגבי מי שלא רוצה לשבת ליד נשים, איך ההתנהגות, מה הנוהל, כמה נשים הזיזו מהמקום שלהם, ואם שינו את הנוהל כתוצאה מהפרסום שהיה.

איתן כבל: תודה, אדוני.

איתן כבל: יהודה שלזינגר, הכתב, אתה מוכן, בבקשה, להציג את מה שאתה חווית?

איתן כבל: ואנחנו נפתח את הדיון.

יהודה שלזינגר: יהודה שלזינגר, כתב פוליטי של ישראל היום.

יהודה שלזינגר: אני בסיטואציה לא של מסקר האירוע, על הגבול, מה שנקרא, חצי חצי.

יהודה שלזינגר: הייתי בטיסה הזאת.

יהודה שלזינגר: קודם כל, תודה ליושב-ראש שנתן לי את הזכות לדבר.

יהודה שלזינגר: אני חושב שמעבר לדברים של הפיצויים ושל העיכובים, שהכול נסבל, מה שבעיקר מפריע לנוסעים – ואני בקבוצות הווטסאפ של הנוסעים, אני רואה את זה – זה שאל על אצה רצה לספר במוצאי שבת בהודעה רשמית שהנוסעים התפרעו והיתה התפרעות, ובגלל ההתפרעות היה עיכוב בטיסה.

יהודה שלזינגר: והדברים האלה של התפרעות בטיסה יצאו בהודעה רשמית של אל על במוצאי שבת.

קריאה: - - -

יהודה שלזינגר: אני יכול לשלוח לכבודו את ההודעה הזאת.

יהודה שלזינגר: צריך להבין את הסיטואציה.

יהודה שלזינגר: אנחנו, למרות שלוש שעות העיכוב במטוס, הנוסעים רקדו, שמחו, קיבלו את זה באיזושהי הבנה מסוימת.

יהודה שלזינגר: אחר כך ההתקוממות התחילה, וכדאי לעשות סדר בעובדות, שש שעות אחר כך כשהטייס מודיע שעה לפני ההמראה שאנחנו נוחתים שעה לפני שבת, אין שום בעיה, הרב סורוצקין עוד אומר שמי שיש לו בעיה, הוא יפתור את הבעיה.

יהודה שלזינגר: ושעתיים לפני הנחיתה פתאום מודיעים לנוסעים שהם יבלו את השבת באתונה, והנוסעים החילונים ימשיכו.

יהודה שלזינגר: דרך אגב, ההתקוממות, ולא היתה טיפת אלימות, היתה משני הצדדים, גם החילונים וגם החרדים.

יהודה שלזינגר: החילונים מאוד כעסו כיוון שהדביקו להם קונקשן, והחרדים יבלו את השבת בלי המשפחות, בלי הילדים, בלי המזוודות.

יהודה שלזינגר: כל הסיטואציה הזאת פחות הטרידה את הנוסעים.

יהודה שלזינגר: קורה, קרה, יקרה.

יהודה שלזינגר: לא נורא.

יהודה שלזינגר: אבל לפתוח במוצאי שבת את האתרים ולראות שם את הפרסומים בכל האתרים, כולל דרך אגב ב'ישראל היום', עד שאני הוצאתי שבת ויכולתי גם להגיב לדבר הזה.

איתן כבל: אתה מבין איך תקשורת עובדת?

יהודה שלזינגר: שערורייה - - - ולשמחתי גם הסרטתי וצילמתי את הכול.

יהודה שלזינגר: לפתוח במוצאי שבת ולראות כולנו ביחד במלון את הכותרות עלינו, שניסו לפרוץ לתא הטייס, שדיילת קיבלה אגרופים, וכל מיני דברים כאלה, ואז לראות בסוף הידיעה את תגובת אל על: אנחנו ננקוט ביד קשה נגד הנוסעים שהתפרעו.

יהודה שלזינגר: התחילה התגובה התקשורתית שלנו לעניין הזה, אבל זה עוד לא שינה את סדר היום.

יהודה שלזינגר: למחרת בבוקר, אצל ניב רסקין, אני הגעתי לשם, יושבת הסמנכ"ל הנכבד מולי, וניב רסקין לוחץ אותו ולוחץ, ולוחץ, ואומר, האם היתה אלימות?

יהודה שלזינגר: האם היתה אלימות?

יהודה שלזינגר: והסמנכ"ל אומר: לחלוטין, היתה אלימות, ואנחנו נגיש בסופו של יום גם תלונה במשטרה.

יהודה שלזינגר: יושבת גם הסמנכ"לית יום למחרת בערוץ 10, אם אני לא טועה, ואותם טקסטים; ועוד סמנכ"ל אחד בתוכנית של דוריה למפל אחר הצהריים, וכולם חוזרים על אותם טקסטים.

יהודה שלזינגר: אני שומע את הדבר הזה של אל על, שגם טענו כלפיי שאני יוצר איזה שהוא פייק ניוז, שהם לא אמרו על החרדים – זה ההיתממות הכי מוזרה ששמעתי אי פעם.

יהודה שלזינגר: קודם כל, אם היתה אלימות, ממי שמעתם אותה?

יהודה שלזינגר: איך הפצתם אותה מיד במוצאי שבת?

יהודה שלזינגר: מי אמר לכם את הדבר הזה?

יהודה שלזינגר: האם זה מתועד?

יהודה שלזינגר: אנחנו שלושה-ארבעה שבועות אחרי, ואין תיעוד אחד, מלבד אולי אותו דייל שניסה לחטוף לי את הטלפון, של אלימות במטוס הזה.

יהודה שלזינגר: ויותר מזה, וזה שוב הדבר שהכי מכאיב לנוסעים, שעם זה שהם קיבלו את כל גזירת הדין הזאת, וזו היתה אכבר גזירת הדין, לא רעה בכלל, אבל עברנו את זה בשבת, זה לא אסון.

יהודה שלזינגר: אבל לצאת מהדבר הזה ולשמוע במוצאי שבת שעם כל ההבנה ועם כל הקבלה של הדברים, שהנוסעים היו אלימים, זה היה מרתיח דם ברמות שקשה מאוד להסביר.

איתן כבל: תודה, יהודה.

איתן כבל: משפט אחרון.

יהודה שלזינגר: אני רק לא מבין למה לקח שבועיים לחברת אל על לצאת בהתנצלות או בהבהרה מאוד לא ברורה מדוע השחרתם ציבור שלם, במקרה הזה על לא עוול בכפו.

איתן כבל: תודה, יהודה.

אחמד טיבי: הערה, אדוני היושב-ראש.

איתן כבל: כן, בבקשה.

אחמד טיבי: אני רוצה לשאול את יהודה אם הבנתי אותו נכון, מבחינת מסקנה ושורה תחתונה.

אחמד טיבי: שזה לא הוגן שעיתונות תרד על קולקטיב בגלל דעות קדומות.

אחמד טיבי: האם הבנתי נכון?

יעקב אשר: אחמד, אתה מכל שבת עושה מוצאי שבת.

יהודה שלזינגר: אני מסכים לחלוטין.

איתן כבל: אני רוצה שתבדוק אפשרות לכתוב ב'ישראל היום' טור על זה.

אחמד טיבי: הציעו לי בזמנו.

יהודה שלזינגר: אה, הציעו?

אחמד טיבי: בזמנו, כן.

מוסי רז: אז כנראה שזה עיתון פלורליסטי.

אחמד טיבי: לא תמיד.

יהודה שלזינגר: מוזמן גם מחר, דרך אגב.

יהודה שלזינגר: נשמח.

יעקב אשר: אדוני היושב-ראש, על פי ההלכה טיבי עובר עכשיו על הלכות שבת, כי אסור להכין דברים משבת לחול.

יעקב אשר: הוא מכין דברים משבת לחול, לוקח את נושא השבת - - -

מוסי רז: אתה - - - את תהליך הגיור שלו.

איתן כבל: טיבי, אני מציע, יש להם בעיות עם החסידים אצלהם, לפי ההתקרבות ביניכם - - -

אחמד טיבי: נעביר קורס.

איתן כבל: כן, זה יכול להיות לא רע.

יעקב אשר: אני אומר לך, לטיבי יש סבא גאליציאנער או משהו.

איתן כבל: יש לי בקשה, יש כאן בעצם שתיים-שלוש נקודות מאוד ברורות שאני מבקש שנשים את האצבע עליהן.

איתן כבל: האחת, קודם כל האירוע עצמו.

איתן כבל: יהודה שלזינגר העלה כמה נקודות ענייניות.

איתן כבל: אתה יודע, גם מודה ועוזב ירוחם.

איתן כבל: היתה תקלה ואני מניח שהדוברים שאמרו שהיתה אלימות, הם לא היו בטיסה ומישהו כנראה הזין אותם בתוך התהליך הזה בצורה כזו או אחרת.

איתן כבל: לכן אני מבקש מאוד שנהיה ממוקדים.

איתן כבל: בואו לא נצבע בצהוב את הדיון, למרות שהכתב הוא בכתום.

איתן כבל: אלי דפס, בבקשה.

אליהו דפס: אני אלי דפס, יושב-ראש אל על.

אליהו דפס: יושב-ראש הוועדה, מנהלת הוועדה, חברי כנסת נכבדים, אני לא אפליג למחוזות שביקשת שלא אפליג אליהם, אבל לא אשאיר אותם בלי מענה קצר.

אליהו דפס: לגבי חבר הכנסת אחמד טיבי, כל מה שקשור למלווים בטיסות או מעוכבים ולא יוצאים לטיסה, אחריות הביטחון בשדה התעופה היא של רש"ת.

אליהו דפס: אל על אחראית על הביטחון בתוך המטוסים בלבד, ולא בשדה התעופה בן גוריון.

אליהו דפס: לכן, שאלותיך, מן הסתם, שיופנו למי שאחראי.

אחמד טיבי: אבל בטח לאל על יש נתונים מספריים על נוסעים שלה.

אליהו דפס: התשובה היא לא.

אחמד טיבי: אין לכם נתונים על נוסעים שלכם שהיו אמורים לעלות למטוס ולא עלו?

אליהו דפס: אני נמצא בחקירה או עכשיו באמירה?

אליהו דפס: אז אני רק אמשיך את דבריי.

עיסאווי פריג': למה אתה רואה בזה חקירה?

עיסאווי פריג': שאלה זה חקירה?

אליהו דפס: לא, אבל אני לא הפרעתי לו באמצע דבריו, אז שלא יפריע לי.

איתן כבל: מר דפס, אנחנו לא בטיסת אל על או בדירקטוריון אל על.

עיסאווי פריג': יש לנו יתרון יחסי כאן.

איתן כבל: סליחה.

איתן כבל: ואתה גם כן הגעת מהקופה.

אחמד טיבי: היו לנו יחסים טובים כשהוא היה בקופה.

איתן כבל: נכון.

אליהו דפס: משהו קרה?

אליהו דפס: לא קרה שום דבר.

איתן כבל: סליחה, אלי.

איתן כבל: אני לא מאפשר בדרך כלל להפריע לדובר.

אליהו דפס: זה מה שקרה פה.

איתן כבל: שנייה.

איתן כבל: אבל חנה בבלי, אללה ירחמה, כבר נפטרה, ואנחנו נוהגים לחרוג לעתים.

איתן כבל: חברי כנסת, מותר להם.

איתן כבל: כשהם מגזימים, אני משתיק אותם.

איתן כבל: ולעתים, אם צריך, אני מוציא אותם.

אחמד טיבי: אני מבין שלא הגזמתי.

איתן כבל: נכון.

איתן כבל: ממש לא.

איתן כבל: שאלה לגיטימית לחלוטין.

אליהו דפס: ואני מבין שתשובתי התקבלה.

איתן כבל: עדיין לא.

מוסי רז: לא, כי מה, אתה טוען שהביטחון באל על הוא כמו בשאר החברות?

מוסי רז: אנחנו יודעים שזה לא נכון.

איתן כבל: תנו לו, חברים.

איתן כבל: בואו נאפשר לו קודם כל להציג.

אחמד טיבי: אתה כיושב-ראש, איך תסכם את הנושא?

אחמד טיבי: - -

מוסי רז: זה לא הגון בכלל להגיד את זה פה.

אחמד טיבי: - - אני מבקש להעביר את המספרים אל היושב-ראש, - -

איתן כבל: חד משמעית.

איתן כבל: אדוני, תודה.

אחמד טיבי: - - ובכתב.

אחמד טיבי: שאל על תעביר - - -

איתן כבל: ברור.

איתן כבל: אל תדאג.

איתן כבל: אני כבר הבנתי את מה שאדוני מבקש כשהוא פתח את הפה.

יעקב אשר: אפילו אני הבנתי.

אחמד טיבי: - - -

יעקב אשר: בואו נחזור לענייננו.

אליהו דפס: אני רק חוזר על תשובתי הקצרה: הביטחון בשדה התעופה, מעוכבים או מלווים עולים לטיסות זה באחריות רש"ת, לא באחריות אל על, אנחנו לא יודעים - - -

איתן כבל: לגמרי נכון.

עיסאווי פריג': אז נסגור את הדיון.

אליהו דפס: לגבי כמה פיצויים אל על שילמה – אני אאסוף את הנתון ואני אתן.

אליהו דפס: זה לא כל כך רלבנטי, כי חלק מהפיצויים נוגעים לאירועים שקרו - - - מסוימת - - -

איתן כבל: אלי דפס, אני מבקש, כדי שלא נברבר ולא יהיה לך נעים לכדרר ברחבה, אז אנחנו נגיד לך את הדברים בצורה מאוד ברורה.

איתן כבל: אנחנו מבקשים עד לא יאוחר מ-10 ימים מסמך, כפי שהיה כבר בדיון לפני כשנה, בו כל מקבלי הפיצוי מאל על על עיכובי טיסות והסיבות למתן הפיצויים.

איתן כבל: זה לא דוח סודי - - -

אחמד טיבי: על פי חוק - - -

איתן כבל: כן, על פי חוק טיבי הראשון.

אליהו דפס: אבל אדוני, פעם שנייה אתה לא נותן לי להשלים את דבריי.

אליהו דפס: אמרתי שאנחנו לא יודעים כרגע וניתן את הנתון אם יתבקש בתבנית שתרצו אותה.

איתן כבל: יפה.

אחמד טיבי: אקסל - - -

איתן כבל: כן.

אליהו דפס: לגבי האירוע שלשמו התכנסנו – קודם כל, אל על מתנצלת על מה שקרה, וגם התנצלה, אולי בעיכוב מסוים.

אליהו דפס: ההתנצלות נובעת בין היתר על שנגרמה עוגמת נפש לאנשים, על כך שהיו צריכים להגיע בשעה מסוימת, ביום מסוים, למקום מסוים, ולא הגיעו, ולא משנה מה האשמה, אלא לוקחת אחריות ומתנצלת מהסיבה שהיה באחריותה להביא אותם למקומם בזמן הנכון.

אליהו דפס: אבל צריך לזכור דבר אחד.

אליהו דפס: החברה הישראלית שלנו מפולגת, לא סובלנית מספיק, צינית, והכול נכנס לתוך קופסה שנקראת מטוס.

אליהו דפס: בתוך המטוס הזה כולאים אנשים לחמש שעות, לעשר שעות, והחברה הזאת הישראלית צריכה לחיות ביחד בתוך מטוס.

אליהו דפס: ולשמחתי הרבה, והגאווה הרבה של אל על, שבדרך כלל, ברוב המקרים, ברמה של 99.9%, הכול עובר בשלום, בכיבוד הדדי של גזע, דת, מין, ואין לנו שום אירוע חריג, וכשהוא קורה, הוא עולה מיד לכותרות.

אליהו דפס: ואם הוא קורה עכשיו ברחוב, בירושלים או באיזשהו מקום, לא בהכרח הוא יגיע.

אליהו דפס: ואנחנו משתדלים בכל כוחנו כחברה לאומית, אנחנו מתגאים בכך שעדיין מכתירים אותנו כחברה לאומית, כי אנחנו רוצים להיות החברה הכי טובה לישראלים, אנחנו גאים בכך שככה עוברת טיסה בשלום בדרך כלל באל על.

אליהו דפס: אל תכניסו את אל על בכוח לדילמות החברתיות, להדרת נשים, לפילוג בין חרדים לחילונים, בין ערבים ליהודים.

אליהו דפס: זה לא מקומנו, אנחנו לא רוצים להיות שם.

עיסאווי פריג': יפה.

אליהו דפס: אנחנו רוצים להיות גשר, ולא גורם שאם קורה אירוע אז אל על היא התווך של אותו אירוע.

אליהו דפס: דרך אגב, מישהו הזכיר פה יותר מדי פעמים את תפקידי הקודם – המקום היחיד הנוסף שכל העדות מתחברות ביחד, המגזרים והמגדרים זה בתי חולים.

אליהו דפס: גם שם שמים אנשים בסוגריים בכפייה, אין להם ברירה, הם חולים, וגם שם פחות או יותר זה עובר בשלום.

אליהו דפס: וזו המטרה של אל על, שלא הדיונים האלה שנמצאים בכל במה בחברה הישראלית יהיו עכשיו בתוך אל על.

עיסאווי פריג': אבל המציאות אחרת, אלי.

עיסאווי פריג': מה לעשות.

אליהו דפס: זו המציאות שלנו, ואנחנו רוצים להיות גוף מפשר ולא גוף שמהווה איזשהו אירוע שאנחנו אשמים בו.

אליהו דפס: היתה סערת רגשות גדולה בטיסה.

אליהו דפס: אם מישהו הכתיר אותה אלימות – אז אתם יודעים, היום כשמישהו מושך דיילת ביד, אפשר לקרוא לזה אלימות, אפשר לא לקרוא לזה אלימות.

אליהו דפס: אני מקבל את ההגדרה שהיתה סערת רגשות הדדית.

אליהו דפס: אני מבין שפה מקבלים כתורה מסיני את דבריו של כתב ב'ישראל היום'.

אליהו דפס: ובדרך כלל, כשנוח לחלק מהאנשים לא מקבלים את דבריהם כתורה מסיני, ואני מניח שהוא דובר אמת.

אליהו דפס: אני לא חושב לרגע שהוא לא דובר אמת, אבל זה מזווית ראייתו שלו, מהמקום שהוא היה.

אליהו דפס: והיו בטיסה 300 איש, והיו בטיסה 20 אנשי צוות.

אליהו דפס: אם הוא עבר אחד אחד וראה כל מה שדובר בין דייל לנוסע, ואנחנו לא הבדלנו בין חרדים לבין חילונים, כי אם היתה סערת רגשות היא היתה לכולם.

אליהו דפס: אותו כאב יש לאדם חילוני שרוצה להגיע בשלוש אחר הצהריים הביתה ולעשות שבת בבית, והוא חילוני, ואתה אומר לו, לא , אדוני, תנחת באתונה – כאב לב גדול.

יעקב אשר: מי שאיחר את הטיסה אחראי לכאב הלב הזה.

יעקב אשר: זאת אומרת, הסיבות שהיו, איחור הדיילים - - -

אליהו דפס: כן, ודאי.

אליהו דפס: לקחתי את האחריות מראש ואמרתי, התחקיר יסתיים ונאמר מה משמעות האיחור ואם הקברניט אמר את מה שאמר בעת הטיסה ואמר דבר שהוא לא אמת, מישהו אמר את זה, לא יכול להיות דבר כזה.

אליהו דפס: קברניט אומר אמת, הקברניט מסתכל על מערכות מחשב מולו.

אליהו דפס: אם המחשב מולו אומר שהנחיתה צפויה ב-15:24, הוא לא יגיד 16:24.

אליהו דפס: אבל נעזוב את זה בצד לתחקיר שעוד יגיע.

יעקב אשר: לא, לא.

יעקב אשר: אנחנו רוצים לדון בזה גם היום.

אליהו דפס: לגבי הנהלים של החברה – הנהלים של החברה קיימים, מחודדים, מוטמעים.

אליהו דפס: הם פותרים בדרך כלל את רוב הבעיות.

אליהו דפס: עובדה היא שאותן עשרות אלפי טיסות נוחתות בזמן.

אליהו דפס: אלא מה, כשיש חריגה משגרה, כשיש תקלה, פה נכנסים מנהלים לעניין.

אליהו דפס: תפקידם של מנהלים לפתור בעיה שהנוהל לא פותר אותה, וזה קורה מעת לעת, וזה קורה לעתים כל יום באירועים כאלו ואחרים.

אליהו דפס: וכאן מנכ"ל החברה באופן אישי הוזעק, ניהל את האירוע, קיבל את ההחלטות תחת התקשרות עם הקברניט, והחליטו בסופו של דבר לצאת להמראה בתקווה שיגיעו, וההמשך ידוע.

יעקב אשר: אבל השאלה היא אם יש נוהל – סליחה שאני מפריע, אני מנסה לטייב.

יעקב אשר: האם יש גם נוהל חירום?

אליהו דפס: ודאי, ודאי, ודאי.

יעקב אשר: לא תמיד צריך להוציא את המנכ"ל.

יעקב אשר: גם האנשים בשטח יודעים שאם בצורה X קורה משהו, אז עושים זה.

אליהו דפס: אדוני חבר הכנסת, יש נוהל, ובתוכו יש נוהל חירום, ויש התערבויות עד איפה זה מגיע, לסמנכ"ל מבצעים, למנכ"ל החברה, זה מטופל, זה מנוהל, זה קורה.

אליהו דפס: כל שבוע יש לנו אירועים כאלו ואחרים, שלא קשורים לשבת דווקא.

אליהו דפס: וזה עובד.

אליהו דפס: וכשיש שיקול דעת של מנהל, שאולי בדיעבד מסתבר שטעה בשיקול הדעת, בשביל זה הוא מנהל.

אליהו דפס: לגבי ההדרה, so called, של נשים – יש לנו נהלים ברורים בחברה שחודדו גם לאחרונה.

אליהו דפס: אתם יודעים שבחברה הישראלית, כמו שאמרתי קודם, זה קורה בכל מקום, אלא שלתיאטרון, אותו תיאטרון, לא הולכים חרדים וחילונים.

אליהו דפס: לאותם מקומות שבדרך כלל אתה מוצא אותם ביחד לא הולכים.

אליהו דפס: אבל כשהם הולכים למטוס ביחד, הנוהל שלנו מאוד ברור.

אליהו דפס: אני מחזיק את הנוהל כאן, ומי שיש לו הסתייגות לגביו – אני אקרא שלושה משפטים, ברשותך, אדוני היושב-ראש.

איתן כבל: בבקשה.

אליהו דפס: "במצב בו נוסע מסרב לשבת במקומו או פונה אל הצוות ומבקש להחליף מקום ישיבה, אין לפנות לנוסעים האחוריים ולבקש מהם לשנות מקום הושבתם.

אליהו דפס: אם יש מקום פנוי בטיסה באותה מחלקה, יש להיעתר ולנסות לעזור.

אליהו דפס: אם אין מקום בטיסה והנוסע מסרב לשבת, יש לומר לנוסע שהוא יכול לבחור לשבת במקומו או לרדת מהטיסה.

אליהו דפס: "

איתן כבל: אלי, אני רוצה לשאול שאלה בעניין הזה.

איתן כבל: זה קצת נשמע לי מוזר.

איתן כבל: החרדים לא נולדו אתמול, כמו שחברת אל על לא התחילה אתמול.

איתן כבל: להבדיל אלף אלפי הבדלות, ואינני עושה את ההקשר, אבל כשאדם הוא גובה שני מטר, ברור לו מראש שאם הוא לא יתקשר, כמו שאתה תיארת אז בפניי, למוקד, ויגיד, שימו לב, אני גבוה, אני צריך מקום לרגליים, אז הוא עלול למצוא את עצמו בבעיה כשהוא יגיע למטוס.

איתן כבל: אותו דבר, כשאדם חרדי, האם יש נוהל כזה מראש?

איתן כבל: מה לעשות, אלה החיים.

איתן כבל: חברות וחברים, צריך לכבד.

איתן כבל: כמו שאני מכבד את מסי כשהוא מצטלב, אני לא מסתלבט על היהודי שהולך ושם את הזה ועושה על - - -

יעקב אשר: להבדיל.

איתן כבל: להבדיל.

איתן כבל: להבדיל, בסדר.

איתן כבל: אני אומר את זה באמת.

יואב בן צור: לא: להבדיל, בסדר.

יואב בן צור: זה להבדיל בלי בסדר.

מוסי רז: זהו, אתם כבר עושים הבדלה?

מוסי רז: יצאה השבת?

איתן כבל: זה כמו שאני אומר שאני רוצה שייתנו לי במטוס ארוחה כזו וכזו, גלאט.

איתן כבל: דרך אגב, זה גם יכול להיות נכון אם יש עניין כזה באסלאם.

איתן כבל: אני לא בקי.

איתן כבל: עולה שייח' ואומר, אני רוצה לשבת ליד גבר ולא אישה.

מוסי רז: הוא רוצה ליד ארבע נשים.

איתן כבל: לא, לא.

איתן כבל: אני לא רוצה להגיד דבר כזה.

איתן כבל: אני רציני עכשיו.

אחמד טיבי: יש לי בעיה באוזן השמאלית.

אחמד טיבי: לא שמעתי.

יעקב אשר: מוסי, אתה משובח היום.

עיסאווי פריג': יוצא לו לפעמים.

עיסאווי פריג': יוצא לו.

קריאה: ליד יהודי הוא לא ירצה - - -

איתן כבל: תיארתי לעצמי שזה יגיע.

איתן כבל: אין דבר בחיים שאי אפשר לקחת אותו לנקודת הקצנה.

איתן כבל: זה לא בא ממקום של לייצר הבחנה והבדלה.

איתן כבל: פתיחות צריכה ללכת לא רק בכיוון אחד.

איתן כבל: אלי, אני מבין שאין כזה נוהל.

אליהו דפס: אין כזה נוהל וגם לא יהיה כזה נוהל כי הוא לא נכון חברתית, הוא לא נכון ציבורית.

אליהו דפס: אמרתי, אנחנו רוצים להיות החברה המאחדת ולא המפלגת.

אליהו דפס: נמצא קבוצות שונות שלא רוצות ליד קבוצות אחרות, זה לא קיים באף חברת תעופה בעולם.

אליהו דפס: זה לא מעשי.

יעקב אשר: לא דיברו על קבוצות.

יעקב אשר: זה לא קבוצות.

יעקב אשר: אבל לא משנה.

יעקב אשר: זה נושא שאולי צריך לעשות עליו דיון.

אליהו דפס: לא שואלים אף בן אדם אם הוא דתי.

אליהו דפס: ואם אדם מסורתי ירצה, זה לא ייגמר אף פעם.

יואב בן צור: אלי, סליחה, אני רוצה לומר משהו.

יואב בן צור: לי אין בעיה כי אני בדרך כלל נוסע עם אשתי, ואם אנחנו בשלישייה ויש אישה, אז היא יושבת לידה, ואם זה גבר, אני יושב לידו.

יואב בן צור: אז אין לנו בעיה כזאת.

יואב בן צור: אבל אני אומר באופן עקרוני, אם בן אדם - - -

איתן כבל: אני רוצה לשאול שאלה אחרת, תן לי להתקדם.

איתן כבל: דווקא בעניין הזה אני רוצה להתקדם.

איתן כבל: איך זה בחברות אחרות?

אליהו דפס: אף חברה לא שומרת מקום.

אליהו דפס: יהודית רוצה להגיד, מנכ"ל משאבי אנוש של אל על.

איתן כבל: יהודית, בבקשה.

יהודית גריסרו: שלום, שלום לכל המכובדים, ותודה רבה על ההזדמנות לפתוח צוהר גם לסוגיית ההושבה.

יהודית גריסרו: אנחנו דנים פה בסוגיית הושבה שנוגעת לרקע דתי כזה או אחר, לא משנה - - -.

יהודית גריסרו: סוגיית ההושבה, אגב, היא הרבה יותר רחבה.

יהודית גריסרו: יש אגב לקוחות שאוהבים לשבת ליד חלון, יש כאלה במעבר, יש כאלה שאוהבים לשבת ליד תינוק, יש כאלה שפחות, יש כאלה שבאים ויש להם חוש ריח מפותח, הם מעדיפים ריח כזה או ריח אחר.

יהודית גריסרו: אגב, הרבה יותר קל לקחת מלקוח כליה מאשר לקחת לו את המושב.

יהודית גריסרו: זה שתדעו.

יהודית גריסרו: הסיפור של מושב וכיסא זה אירוע אקוטי.

איתן כבל: אני מבין מה שהיא אומרת.

יהודית גריסרו: זה אירוע אקוטי.

יהודית גריסרו: אנחנו חברת תעופה, תפקידנו להטיס את האנשים, להעניק להם את חוויית השירות הכי טובה, ומאוד מאוד אהבתי מה שאמר היושב-ראש שלנו, ולהיות המקום שבו אחדות ישראל מתקיימת הלכה למעשה.

יהודית גריסרו: אנחנו לא צוברים נתונים על אנשים.

יהודית גריסרו: בואו ניקח את הסיטואציה הזו, אם בן אדם חרדי יגיד, אני מבקש לא לשבת ליד אישה, ואישה בחרה את מקום ההושבה, אז נתקשר לאישה ונגיד לה, היות ויש בקשה?

יהודית גריסרו: - - -

קריאות: לא.

קריאות: מראש.

יהודית גריסרו: רגע, שנייה.

יהודית גריסרו: טיסה נמכרת עד הרגע האחרון.

יהודית גריסרו: כשטיסה נמכרת, וזאת פרקטיקה שנהוגה בכל חברות התעופה, בן אדם בוחר לעצמו את המושב - - -

איתן כבל: אוקיי, העניין ברור.

איתן כבל: תודה.

איתן כבל: הבנתי.

יהודית גריסרו: אגב, גם נשמעו כל מיני רעיונות, אולי נקצה לחרדים - - -

קריאות: לא, לא.

קריאות: זה לא.

קריאות: לא.

קריאות: לא אמרנו.

איתן כבל: לא, זה לא.

יהודית גריסרו: חס וחלילה וחס ושלום.

איתן כבל: חברים, זה הרבה יותר פשוט ממה שאפשר לצייר.

איתן כבל: כתוב: ואדוני חכם, שכל ישר יכול לפתור בעיות.

איתן כבל: אבל זה לא הדיון שלנו.

איתן כבל: רק דרך אגב העלו את העניין הזה, אז אמרתי שנבחן את זה.

איתן כבל: לא נפתור את זה סביב השולחן הזה.

איתן כבל: מר דפס, לפני הכול, יש הכרה בצורך להתנצל בסיטואציה.

איתן כבל: נכון, עשית את זה מתוחכם, רגשות של שני הצדדים.

איתן כבל: אבל בסדר, אני אפילו את זה מוכן לקבל, שהיתה כאן סערת רגשות שליוותה את כולם.

יהודה שלזינגר: אבל האם יש מצלמות במטוס, שאפשר לראות את האלימות?

אליהו דפס: אתה רוצה להחריף את המצב?

אליהו דפס: - - -

יהודית גריסרו: אגב, אין מצלמות במטוס.

יהודה שלזינגר: אתה ערערת על האמינות שלי.

יהודה שלזינגר: בדרך כלל לא מאמינים לתקשורת, אבל אולי במקרה הזה כן.

אליהו דפס: אמרתי שדיברת אמת - - -

יהודה שלזינגר: אז אני חוזר בי.

אליהו דפס: אמרתי שדיברת אמת מזווית ראייתך.

יהודה שלזינגר: אז אני שואל, למה מזווית ראייתי?

מוסי רז: הוא צודק.

מוסי רז: תראו זווית ראייה אחרת.

יהודה שלזינגר: האם יש לכם מצלמות שאתם יכולים להראות שהיתה אלימות?

אליהו דפס: התשובה היא אין.

קריאה: אין מצלמות במטוס?

עיסאווי פריג': יכול להיות שאין מצלמות?

איתן כבל: מר דפס, יקירי, במקום להיות איתנו, בדרך הזו אתה כל הזמן מנסה להתחכם איתנו, בגלל זה אתה מקים עליך תגובות.

אליהו דפס: אני לא מקבל את דבריך.

איתן כבל: עם ירידת השמיעה שלי - - -

אליהו דפס: אלי, - - -

אליהו דפס: אני מגיב לתשובות.

אליהו דפס: אני לא עונה.

איתן כבל: סליחה, תרשה לי, אני מכיר אותך לא מאתמול.

איתן כבל: ואני מעריך ומוקיר אותך, ואת זה שיושב לשמאלך, אבי רוגובסקי, אני מכיר הרבה מאוד שנים.

איתן כבל: ואני בטוח שמה שהוא אמר זה בתום לב מוחלט לגמרי.

איתן כבל: אני לא שמעתי את זה, ואני מוכן לחתום בהקשר של אבי.

איתן כבל: אני לא רוצה שנרד לרזולוציות האלה.

איתן כבל: מנקודת המבט שלי ברור שהיה כשל.

איתן כבל: לא יעזור.

איתן כבל: אני לא רוצה לפתוח את זה.

איתן כבל: אני מנסה קדימה בעניין הזה.

איתן כבל: העובדה שבסוף זה לא היה כצעקתה, גם אם היה אירוע כזה או אחר, שאנשים הרגישו מהצוות או מהנוסעים – אבל בשורה התחתונה, התחושה הציבורית כשאני פתחתי את כלי התקשורת במוצאי שבת, כי לפני כן אני לא פתוח, הם פתוחים אצלי משישי, התחושה הראשונה, אני זוכר גם את התגובה הראשונה שלי, באינסטינקט הראשוני.

קריאה: השתלטו על המטוס.

איתן כבל: כן, וואלה.

איתן כבל: ולכן אני אומר שהדבר הזה, הסרנו אותו.

איתן כבל: כל אשר אנחנו מבקשים מהשלב הזה והלאה, לדעת – לא להגיד לי עכשיו, הקברניט, הטייס, המנהל, שבשורה התחתונה יש אירועים שמתחילים להידרדר מסיבות כאלה ואחרות.

איתן כבל: ולכן אני רוצה לחלק לשני סוגי אירועים.

איתן כבל: והאירוע הזה הוא אירוע של שבת, אני לא מדבר עכשיו על התנהלות של אלימות במטוס שמתקיימת כמעט בכל חברה בעולם, ויש את הנהלים.

איתן כבל: לא פעם שמענו, מטוסים נחתו כדי להוריד כזה או אחר שהתפרע בתוך מטוס.

איתן כבל: אני מבקש, בכל הנוגע לשבת, שזה אירועים שמורכבים, גם מזג אוויר, אתה יכול לתכנן את זה הכי טוב בעולם, ופתאום יש אירוע כזה.

איתן כבל: הדבר שאני רוצה לצאת איתו מפה זה שכשחרדי או איש דתי - -

קריאה: לא בהכרח חרדי.

איתן כבל: - - עולה למטוס, הוא יודע שאם חס וחלילה יש לו תקלה שעלולה להיות, מה דרך הפעולה מולו.

איתן כבל: זה כל מה שאני מבקש.

איתן כבל: אל תיקח אותי למחוזות אחרים.

איתן כבל: מותר לחברי הכנסת לשאול, לקבל הבהרות.

איתן כבל: זאת עבודתם.

איתן כבל: בגלל זה אנחנו כאן.

איתן כבל: גם אם לא תמיד השאלות הן נעימות.

איתן כבל: והיום, תדע לך, הדיון היה מאוד מאוד נעים.

יעקב אשר: מאוד נעים.

יעקב אשר: אני לפחות השתדלתי.

איתן כבל: בבקשה.

אמיר רוגובסקי: שלום, אני אמיר רוגובסקי.

איתן כבל: אמיר.

איתן כבל: אני אומר אבי.

איתן כבל: סליחה אני מתנצל.

איתן כבל: היה א' בהתחלה.

איתן כבל: זה מה שחשוב.

אמיר רוגובסקי: אני סמנכ"ל לקוחות ושירות.

אמיר רוגובסקי: תודה.

אמיר רוגובסקי: קודם כל, בתהליך ניהול של טיסה, בטח במציאות של מזג אוויר מורכב הוא תהליך מורכב.

אמיר רוגובסקי: הוא תהליך שמתקבלות בו החלטות מידיות ולא את כולן אפשר לשפוט בדיעבד, לא כולן יכולות להיות נכונות או לא נכונות.

אמיר רוגובסקי: תמיד התוצאה בדיעבד נראית אחרת ממה שהחליטו באותו רגע.

אמיר רוגובסקי: באותו יום, ואלה אירועים נדירים, זה לא אירועים שקורים בכל טיסה ביום חמישי בערב מניו יורק, היה מזג אוויר סוער.

אמיר רוגובסקי: 172 טיסות בוטלו.

אמיר רוגובסקי: ולמרות אמירתו של היושב-ראש שהיה כשל בניהול הטיסה, אני חייב לומר לפני זה - - -

איתן כבל: לא.

איתן כבל: אני ניסיתי להגיד שהיתה בעיה.

אמיר רוגובסקי: אני לא אתכחש.

אמיר רוגובסקי: לכן אני אומר, למרות ש-172 טיסות בוטלו, כולל טיסות לתל אביב, אנחנו קיבלנו החלטה להוציא את הטיסות.

אמיר רוגובסקי: בתוך העניין הזה בהחלט יכול להיות שוועדת הבדיקה תמצא שההחלטה הזו היתה שגויה והיינו צריכים להישאר בסוף השבוע בניו יורק.

אמיר רוגובסקי: אני לא בטוח שלא היינו יושבים בפורום הזה ונשאלים, למה השארנו 400 נוסעים בסוף השבוע בניו יורק.

אמיר רוגובסקי: גם זה יכול להיות.

איתן כבל: נכון.

איתן כבל: גם זה יכול להיות.

לאה ורון: זה 300 נוסעים או 400 נוסעים?

אמיר רוגובסקי: 400 נוסעים.

אמיר רוגובסקי: מטוס ג'מבו, 400 נוסעים.

אמיר רוגובסקי: הדבר השני, כשהתקבלה ההחלטה על ידי הטייס להמריא, היה מספיק זמן לשבת.

אמיר רוגובסקי: וזאת נקודה שכל הזמן חוזרים ואומרים אותה גם לכאן וגם לכאן.

אמיר רוגובסקי: ועדת הבדיקה כבר יודעת לשים את הנתונים של הזמנים, הטייס לא שיקר, הוא אמר בדיוק את מה שהיה צריך.

אמיר רוגובסקי: ואדוני היושב-ראש, בהיבט הזה הנוהל אומר שאם יש מספיק זמן לשבת, טסים, כי אל על מטיסה את הנוסעים, לא משאירה את הנוסעים.

אמיר רוגובסקי: זאת המטרה של החברה.

אמיר רוגובסקי: ולכן קבלת ההחלטה בנקודת הזמן ההיא אפשרה נחיתה לפני שבת.

אמיר רוגובסקי: כשהתרחשו כל מיני תהליכים שכרגע לא נמנה אותם, אבל יוסברו אחרי זה, אם נידרש, - - - הטכניים, ואני לא רוצה להלאות פה.

אמיר רוגובסקי: הסתבר שהטיסה בהגיעה אחרי האוקיינוס האטלנטי, פחות או יותר לקראת אירופה - - -

יעקב אשר: זה הסתבר כשהם היו באוויר או כשהיו עדיין על הקרקע?

אמיר רוגובסקי: כן, כן.

אמיר רוגובסקי: חבר הכנסת אשר, באוויר.

אמיר רוגובסקי: לכן הדגשתי.

יעקב אשר: אבל אמר היושב-ראש קודם שאין דבר, ברגע שהטייס אומר על סמך אותם - - - שיש לו, אז זה לא יכול לקרות באוויר.

אמיר רוגובסקי: אני יכול להיכנס, אם ירצו, להסברים טכניים.

אמיר רוגובסקי: אבל אני מציע, אם נרצה, אנחנו נפרסם את תוצאות ועדת הבדיקה - - -

איתן כבל: את זה בכל מקרה הייתי מבקש.

יעקב אשר: מתי ועדת הבדיקה צריכה?

יעקב אשר: - - -

אמיר רוגובסקי: אני מקווה שתוך שבועיים.

אמיר רוגובסקי: אבל החברה תחליט מתי לפרסם אותה.

איתן כבל: בכל מקרה אנחנו נבקש אותה.

איתן כבל: זה חלק מהסיכום.

אמיר רוגובסקי: ולכן את ההסברים הטכניים אני משאיר לוועדת בדיקה כי כל עוד היא מתקיימת אני לא רוצה כרגע לומר את זה, ואפשר יהיה לראות בדיוק מה אמר הטייס, מה הנתונים שהיו בידו וכולי.

לאה ורון: מי עומד בראש ועדת הבדיקה?

אמיר רוגובסקי: יש ראש אגף בחברה שעומדת בראש הוועדה יחד עם צוות מקצועי שמלווה אותה.

אמיר רוגובסקי: הוועדה הזו היא ברמה הבכירה ביותר.

אמיר רוגובסקי: לפחות למידע שהיה והנהלים של אל על הם מאוד ברורים – לא ממריאים.

איתן כבל: אנחנו צריכים לפרוטוקול – מי עומדת בראש הוועדה?

איתן כבל: מה שמה?

לאה ורון: לא לפרוטוקול.

לאה ורון: למסקנות שיונחו על שולחן הכנסת.

יהודית גריסרו: לימור בוזגלו.

לאה ורון: או שתגידו את השם הנכון של הוועדה - - -

יהודית גריסרו: זה השם, לימור בוזגלו.

איתן כבל: פשוט כי אנחנו מוציאים את הסיכום.

אמיר רוגובסקי: אני רוצה עוד דבר אחד, רק בהיבט - - - ואחרי זה אני אגע בנהלים כי אני אתן דוגמה שלדעתי הרבה יותר מאפיינת את העניין.

אמיר רוגובסקי: אנחנו, ואני מסתייג פה מכל אמירה כזאת, וכמו שציינת, אני הייתי באותו מקום ואני חושב ומעריך שאני יודע כאדם אמין – אנחנו מעולם לא האשמנו אף מגזר באלימות.

אמיר רוגובסקי: והאמירה שנאמרה פה היא אמירה שאינה נכונה.

אמיר רוגובסקי: אפשר לראות גם את כל ההקלטות.

אמיר רוגובסקי: הכול היה בתקשורת.

אמיר רוגובסקי: אנחנו אמרנו, ואני מצטט בצורה מאוד ברורה, שלא נסבול אלימות כלפי הצוות ונפעל כנגד כל נוסע שתוגש נגדו תלונה.

אמיר רוגובסקי: לא אמרנו שהיתה אלימות, לא אמרנו שלא היתה אלימות, לא אמרנו שזה היה ממגזר כזה או ממגזר אחר.

אמיר רוגובסקי: אלה המשפטי המדויקים של תגובת אל על לתקשורת.

אמיר רוגובסקי: אמרנו, ואני מניח שהוועדה מצפה מאתנו, שלא נסבול אלימות.

אמיר רוגובסקי: זה מה שנאמר על ידי באותו יום ראשון בבוקר, שאומר מר שלזינגר כאן.

אמיר רוגובסקי: אפשר לראות את הציטוטים ואת ההקלטות.

אמיר רוגובסקי: הכול מוקלט.

אמיר רוגובסקי: אני לא אמרתי את זה.

אמיר רוגובסקי: באותו אירוע - - -

יעקב אשר: לא, אם היית גם מוסיף ואומר שאין לנו דיווחים כרגע על אלימות ואנחנו לא נסבול אלימות אם תהיה, זה היה נשמע אחרת.

יהודה שלזינגר: אבל אנחנו היינו באותו אולפן.

יהודה שלזינגר: ניב רסקין לחץ אותך ושאל אם היתה אלימות, ואמרת בפירוש: היתה אלימות.

יהודה שלזינגר: בפירוש.

יהודה שלזינגר: זה מוקלט ומוסרט.

יהודה שלזינגר: אם אפשר להקרין את הסרטונים, אני אשמח.

איתן כבל: יהודה.

אמיר רוגובסקי: אני יכול להמשיך?

אמיר רוגובסקי: באותו אירוע היתה נוסעת שהתראיינה אצל ניב רסקין טרם דבריי.

אמיר רוגובסקי: אני מדגיש, טרם דבריי, והיא אמרה שהיא ראתה אלימות.

אמיר רוגובסקי: ולכן כאשר אומר יושב-ראש אל על שיש פה עניין של נקודות מבט – אנחנו מדברים על מטוס ג'מבו עם 400 נוסעים – נוסעת אחת ראתה אלימות, גם היא נוסעת, לא אני הייתי שם, ונוסע אחר לא ראה אלימות.

אמיר רוגובסקי: ולכן אל על אמרה שאם נמצא שיש תלונה ותוגש תלונה כנגד נוסע אלים, אנחנו נפעל כמו שמצפים מאתנו.

יעקב אשר: אני לא רציתי שתיכנס לזה, אבל אם נכנסת לזה - - -

אמיר רוגובסקי: רגע, תן לי להשלים.

יעקב אשר: אבל תן לי שנייה אחת.

יעקב אשר: אני חבר כנסת.

יעקב אשר: יש לי חסינות.

יעקב אשר: אני שואל דבר אחד.

יעקב אשר: אותה נוסעת שדיווחה על אלימות, לא דיווחה על אלימות כלפיה.

יעקב אשר: היא דיווחה על אלימות כלפי דיילים אנשי חברה.

יעקב אשר: אני שואל שאלה, האם הוגשה תלונה ממישהו מהעובדים שלך כלפי אלימות?

יעקב אשר: כי אם לא, סימן שלא היתה, ואני יודע שלא היתה.

אמיר רוגובסקי: אני רוצה להשלים את דבריי.

אמיר רוגובסקי: לצורך כל הדברים האלו, כמו שאמר מנכ"ל אל על יומיים אחרי האירוע, הוקמה ועדת בדיקה שבודקת את כל העדויות, גם עדויות של הצוות וגם עדויות של נוסעים וכן הלאה.

אמיר רוגובסקי: ואנחנו נבדוק את הכול.

אמיר רוגובסקי: וכשיהיו מסקנות אנחנו נודיע אותם.

אמיר רוגובסקי: עכשיו אני רוצה להתייחס לשאלה לגבי שבת.

אמיר רוגובסקי: אני חושב שהדבר החשוב זה דווקא הפקת הלקחים, אז בואו נדבר על הפקת הלקחים.

אמיר רוגובסקי: ביום שישי האחרון – לא ראיתי את זה כמעט בתקשורת, אז אני אזכיר, אולי לא כולם שמו לב – בטיסה מקייב נמצאה תקלה טכנית במטוס, והתחילו לתקן את התקלה באנטנת המטוס.

אמיר רוגובסקי: במהלך התיקון הסתבר שזה ייקח כמה שעות ויש חשש שהטיסה לא תגיע לשבת.

אמיר רוגובסקי: והוחלט כבר באותו רגע להוריד את הנוסעים, לשלוח אותם לבתי מלון, ו-52 נוסעים נשארו בסוף השבוע בקייב - - -

איתן כבל: איך היה מזג האוויר?

איתן כבל: לדעת אם נהנו.

אמיר רוגובסקי: אני מקווה שהיה טוב.

אמיר רוגובסקי: והם טופלו גם שם בסיוע של חב"ד.

אמיר רוגובסקי: אל על שיכנה אותם בבתי מלון, סיפקה להם ארוחות וכל מה שצריך לשבת, והם נשארו שם ויצאו במוצאי שבת.

איתן כבל: חב"ד זה בסדר, יעקב אשר?

מיכאל מלכיאלי: אומר אשר, בדיעבד.

יואב בן צור: הוא לא היה אוכל מזה.

אמיר רוגובסקי: טיסה נוספת של אל על ביום שישי האחרון לא יצאה עם כל המשמעויות הכלכליות שיש לזה בגלל חשש מחילול שבת.

אמיר רוגובסקי: אנחנו יודעים להפיק את הלקחים.

אמיר רוגובסקי: אנחנו לא העלינו אותה לאוויר ואז החלטנו באמצע.

אמיר רוגובסקי: אנחנו יודעים לקבל את ההחלטות, להפיק לקחים, וכך נמשיך גם הלאה.

אמיר רוגובסקי: ולכן אני רוצה להשלים ולומר שבסיטואציה שנוצרת, ואמרת את זה בתחילת הדברים, כאשר יש עשרות אלפי טיסות, חמישה וחצי מיליון נוסעים, אירועים חריגים בשנה שלמה יכולים לקרות.

אמיר רוגובסקי: אנחנו לומדים, מפיקים את הלקחים.

אמיר רוגובסקי: בואו לא נשפוך את התינוק עם המים.

איתן כבל: זה ברור.

יעקב אשר: חד משמעית.

מוסי רז: מה לגבי הנשים?

מוסי רז: לא קיבלנו תשובה.

איתן כבל: אתה דיברת עם אחמד טיבי כשהוא ציטט את שני המשפטים שהוא הקריא מתוך הנוהל.

איתן כבל: יש נוהל.

איתן כבל: הוא הסביר את זה.

איתן כבל: אמרנו, אולי יש אפשרות כזו, לנסות למצוא את הדרך.

איתן כבל: הוא אמר שאין מצב כזה שבו מקימים נוסע רק כי אדם דתי או חרדי - - -

מוסי רז: הוא אמר, אבל זה קרה.

יואב בן צור: איפה זה קרה?

מוסי רז: איך זה קרה?

קריאה: זה לא קרה.

מוסי רז: מה לא קרה?

מוסי רז: גם זה פרסום שקרי.

יהודית גריסרו: זה לא קרה.

יהודית גריסרו: אבל זה בדיוק העניין.

יהודית גריסרו: בואו נשים את הדברים בפרופורציה, כי לפעמים, כששמים את זה בהקשר הרחב יותר זה מסייע להבין.

יהודית גריסרו: אל על מטיסה עשרות אלפי טיסות בשנה.

יהודית גריסרו: כמות הפעמים שיש מי שמבקש לא לשבת במושבו היא זעומה ומאוד זניחה.

איתן כבל: נכון.

איתן כבל: כמה אירועים כאלה יש?

יהודית גריסרו: רוב האנשים מגיעים, יש להם את המושב, כן נוח, כן נעים - - -

מיכאל מלכיאלי: אבל אם היתה אופציה מראש לבקש - - -

איתן כבל: לא, עזוב את זה עכשיו.

איתן כבל: ירדנו מזה.

איתן כבל: די, נגמר.

איתן כבל: אין.

איתן כבל: אנחנו לא באופציה הזאת.

יעקב אשר: כרגע אין.

יעקב אשר: נקיים על זה דיון בהזדמנות.

איתן כבל: בדיוק.

איתן כבל: בהזדמנות אחרת.

איתן כבל: אני רוצה להתייחס לסיטואציה המתקיימת.

יהודית גריסרו: הציבור בכללותו לרוב מקבל את המושב שלו וכל אחד עושה את המאמץ להעביר את הטיסה בנעימים, גם הצוותים וגם הלקוחות שלנו.

יהודית גריסרו: דבר שני, ההנחיה לצוותים כפי שהקריא היו"ר לא מהמית לבו, מתוך נוהל כתוב באל על שמפורסם לכל הצוותים.

יהודית גריסרו: לא פונים לבן אדם ומבקשים ממנו לשנות את מקום הושבתו כי מישהו אחר לא רוצה לשבת לידו, תהיה הסיבה אשר תהיה.

יהודית גריסרו: זה הכלל.

יהודית גריסרו: אותו מקרה שאתה מדבר בו, ואני לא בטוחה שיש מספיק זמן בוועדה להיכנס לתוך פרטי הפרטים כדי שלא נעשה דיון בפרפראות.

איתן כבל: גברתי, אני רוצה לסכם את העניין הזה - - -

עיסאווי פריג': איתן, רק שאלה.

עיסאווי פריג': יש אל על ויש ביטחון.

עיסאווי פריג': כל נושא הביטחון - - -

מוסי רז: אתה יכול מפה עם הודעה לציבור הישראלי שיושב-ראש הנהלת אל על אמר שהם לא אחראים על הביטחון, רק במטוס.

מוסי רז: זאת אומרת, המחשבה של הציבור הישראלי שלטוס באל על יותר בטוח היא איננה בטוחה.

יהודית גריסרו: אגב, זה לא מה שנאמר.

מוסי רז: זו המסקנה שהגעתי אליה ממה שנאמר.

איתן כבל: אלי, אלי, אלי.

איתן כבל: סליחה, גברתי.

איתן כבל: אני מבקש מכם.

עיסאווי פריג': - - - שאני אבין.

יעקב אשר: הוא אמר, בגלל הדרת נשים.

עיסאווי פריג': איתן, חשוב לי להבין.

עיסאווי פריג': אל על וביטחון - - - שאני אבין.

איתן כבל: אני אענה לך.

איתן כבל: אני מכיר באופן אישי גם את העניין הזה מנושאים אחרים שאני מתמודד איתם.

איתן כבל: אתה פותח פה בלי קשר תיבת פנדורה כלכלית מן המדרגה העליונה, מי אחראי על הביטחון.

איתן כבל: יש כאן שני עניינים שונים.

איתן כבל: האחריות הביטחונית היא לא של אל על כגוף מטיס.

איתן כבל: ממש ממש לא.

איתן כבל: יש מערכת שלמה שעוסקת בעניין הזה.

איתן כבל: מי שמטפל, מתדרך ומכין את כל הזה, זו חברת אל על ומתקיים על זה מאבק שלם גם של ארקיע וגם של ישראייר, ואומרים שזה גורם לניצול שהם יודעים יותר זה, מתי יוצאים וזה.

עיסאווי פריג': להגיד לך שהבנתי מה שאתה אומר?

עיסאווי פריג': אתה חלק מהמריחה שאני שומע.

איתן כבל: לא - - -

עיסאווי פריג': תסביר לי.

עיסאווי פריג': יש אל על ויש דרך ייסורים.

איתן כבל: אל על לא אחראית לזה.

איתן כבל: נקודה.

מוסי רז: מה זה לא אחראית?

מוסי רז: אז זה אומר שהביטחון בכל החברות הוא באותה רמה.

עיסאווי פריג': אז הכול פקה פקה.

עיסאווי פריג': מה אני צריך את אל על?

איתן כבל: נכון.

איתן כבל: אל על לא.

עיסאווי פריג': אין לי בעיה עם אל על.

עיסאווי פריג': אני אסתדר.

איתן כבל: נכון.

עיסאווי פריג': אז דרך הייסורים שלי מתחילה במקום אחר.

יעקב אשר: רש"ת, רש"ת, רש"ת.

מיכאל מלכיאלי: הוא אמר לך חד משמעית.

עיסאווי פריג': אני חוזר על זה ואומר.

איתן כבל: כן, כן, עיסאווי.

איתן כבל: חד משמעית.

עיסאווי פריג': אין לי דרך.

עיסאווי פריג': אין לי מה לעשות יותר.

איתן כבל: מי שמגיב לעניין הזה – הדיון הו אלא על זה בכלל, אבל לעניין הזה - - -

עיסאווי פריג': לא, בגדול, שאני אבין.

איתן כבל: אתה צודק.

איתן כבל: אם אדוני ירצה לקים דיון, וכבר התקיימו דיונים פה על אירועים של עיכוב של גורמים כאלה ואחרים.

איתן כבל: זה לא אל על מעכבת.

איתן כבל: רשת, רשות שדות התעופה, יש שם מערכת שאחראית - - -

מוסי רז: וטיסות שבאות מחו"ל?

לאה ורון: אמיר הסביר שזה משרד החוץ, בשיתוף עם משרד החוץ.

לאה ורון: אולי אמיר יסביר.

אליהו דפס: טיסות שבאות מחו"ל זה אנשי אבטחה של אל על, זה אחריות אל על.

אליהו דפס: התדרוך והמידע והכלים, הכול זה מונחה גורמי הביטחון.

איתן כבל: לגמרי.

מוסי רז: אבל הביצוע, זה העניין.

מוסי רז: אז 50% מהטיסות אנחנו מסכימים שזה אל על אחראית.

אליהו דפס: מה זה קשור ל-50%?

מוסי רז: אני לא יודע.

מוסי רז: אם המטוס שלכם טס, הוא גם חוזר.

אליהו דפס: הוא דיבר על מלווה ועל יציאת בן גוריון.

אליהו דפס: אמרתי, בן גוריון זה אחריות רש"ת.

אליהו דפס: בתוך המטוס ובחו"ל זה אל על - - -

איתן כבל: בליווי של הגורמים - - -

מוסי רז: חבר'ה, אבל אתם יודעים שזה לא האמת.

מוסי רז: זה לא האמת, איתן, ואתה יודע את זה.

איתן כבל: סליחה, סליחה.

איתן כבל: מוסי, מוסי - - -

מוסי רז: אני ראיתי בעיניים שלי.

מוסי רז: מה זה סיפורי הסבתא האלה?

איתן כבל: מוסי, העניין שאתה מעלה הוא עניין חשוב.

איתן כבל: אם אדוני רוצה, שיגיש בקשה לדיון בעניין הזה.

מוסי רז: לא.

מוסי רז: אני רוצה שהוא יגיד את האמת במהלך דיון.

איתן כבל: מוסי, עשה לי טובה.

מוסי רז: קודם כל, הוא כבר שינה את הגרסה.

איתן כבל: מוסי, מוסי, - - -

אליהו דפס: איזה שינה?

אליהו דפס: יש הקלטה.

אליהו דפס: תשמע מה אמרתי.

מוסי רז: בהתחלה אמרת, זה לא אל על.

מוסי רז: עכשיו חצי - - -

אליהו דפס: זה לא נכון.

יהודית גריסרו: בנתב"ג.

איתן כבל: אלי, עשה לי טובה.

איתן כבל: הוא, מותר לו להגיד כמעט כל מה שהוא רוצה, ואני בעניין הזה כיושב-ראש, כשאני בסך הכול בהתנהלות בצד שלו כלפי נוסעים.

איתן כבל: אבל לא בגלל שאני מסכים איתו על אופן ההתנהלות כלפי כל מיני אזרחים ישראלים, ערבים - - -

יעקב אשר: קודם כל, הוא לא בסדר היום.

יעקב אשר: אבל מעבר לעניין הזה, אין לי בעיה, אם אדוני יבקש, נזמין את הגורמים שזו אחריותם.

יעקב אשר: עם כל הכבוד ליושב-ראש, הוא לא אחראי לזה.

עיסאווי פריג': תזמין אותם, תזמין אותם, שנעשה את זה.

מוסי רז: זאת אומרת, ביטחון באל על הוא כמו בכל חברה אחרת.

איתן כבל: נכון, נכון.

עיסאווי פריג': תזמין אותם שנשמע אותם - - -

מוסי רז: אני יכול להודיע שזה מה שהודיעה הנהלת אל על.

אליהו דפס: לא.

אליהו דפס: אתה מבין שלא אני אמרתי, נכון.

אליהו דפס: היושב-ראש אמר, נכון.

איתן כבל: נכון.

איתן כבל: נכון.

איתן כבל: זו האמת.

עיסאווי פריג': מומחים למריחות.

מוסי רז: אז תחליטו.

איתן כבל: חבר'ה, עיסאווי וזה, אני לא מוכן לקחת - - -

מוסי רז: טוב, זה קרקס, איתן.

מוסי רז: זה לא דיון.

עיסאווי פריג': הם מומחים למריחות - - -

איתן כבל: הוא לא מורח.

איתן כבל: תפסיק.

איתן כבל: עשה לי טובה.

מוסי רז: זה לא דיון, איתן.

מוסי רז: זה לא דיון.

איתן כבל: במקרה הזה לא.

איתן כבל: עשה לי טובה, באמת, עיסאווי.

עיסאווי פריג': - - -

מוסי רז: זה פשוט לא דיון.

מוסי רז: זה לא רציני.

מוסי רז: זה פשוט לא רציני, איתן.

איתן כבל: אוקיי, בסדר.

איתן כבל: אוקיי.

מוסי רז: זה פשוט לא רציני.

מוסי רז: אני מצטער.

איתן כבל: בסדר.

איתן כבל: בסדר.

עיסאווי פריג': תמשיכו למרוח.

מוסי רז: צחוק כזה מהעבודה.

יעקב אשר: זה מאוד אינטליגנטי, מה שאתה עושה.

איתן כבל: מוסי, לא מכובד.

יעקב אשר: ממש לא.

מוסי רז: אני רוצה לדעת תשובה לשאלה שלי.

איתן כבל: מוסי, אתה רוצה?

איתן כבל: - - -

יעקב אשר: אז תבקש דיון.

יעקב אשר: תבקש דיון.

מוסי רז: האם הביטחון באל על הוא כמו בכל חברה אחרת?

איתן כבל: תבקש דיון מהיר.

איתן כבל: מוסי, מוסי, תבקש דיון מהיר.

איתן כבל: אתה רוצה, תבקש דיון מהיר.

יעקב אשר: תבקש דיון מהיר.

יעקב אשר: מה, אתה לא יודע את תקנון הכנסת?

עיסאווי פריג': אתה תיזום את זה.

איתן כבל: לא, אני לא איזום את זה.

עיסאווי פריג': אתה תיזום את זה כי - - -

איתן כבל: עיסאווי, עיסאווי, - - -

עיסאווי פריג': - - - מקצועיות ומריחה - - -

מוסי רז: הוא לא יכול לבזות כך את הכנסת.

מוסי רז: הוא לא יכול לבזות את הכנסת.

עיסאווי פריג': אתה תיזום את זה.

מוסי רז: הוא יכול להגיד מה שאתה אמרת: זה לא הנושא.

עיסאווי פריג': תיזום את זה ותביא את הפרוטוקול של הדברים.

מוסי רז: הוא יכול להגיד את זה.

עיסאווי פריג': מורחים אחד אחד.

איתן כבל: עיסאווי, עיסאווי, תודה לכם.

איתן כבל: אני רק מכבד אתכם - - -

מוסי רז: פשוט ביזוי של הוועדה הזו ושל הכנסת.

איתן כבל: מוסי, תודה.

איתן כבל: מוסי, בקדנציה הבאה תהיה היושב-ראש, תדאג לכבוד הוועדה.

יעקב אשר: בדיוק.

איתן כבל: בסדר?

איתן כבל: תודה רבה.

מוסי רז: לא יכול להיות שיבואו ויספרו לנו אגדות.

איתן כבל: אתה עכשיו, מה שאתה עושה, זה מעשה שלא ייעשה כלפיי.

מוסי רז: כלפיך?

מוסי רז: - - -

איתן כבל: זה לא חברוּת.

איתן כבל: לא מתנהגים, זה אל הנושא, אתה מתלהם עליי, אני נותן לך תשובה, היא לא מקובלת עליך.

מוסי רז: אבל הוא גם לא קיבל תשובה - - -

איתן כבל: תסלח לי, אני לא מאפשר לו לדבר.

איתן כבל: הוא גם לא ידבר בעניין הזה.

יעקב אשר: נכון.

יעקב אשר: הוא לא הכין את עצמו לדיון הזה.

איתן כבל: זה לא רלוונטי.

איתן כבל: הדיון הוא לא בעניין הזה.

איתן כבל: אני חוזר ואומר לך, באנו לחפש אתונות ומצאנו מלוכה, או הפוך, אם תרצה.

איתן כבל: זה לא העניין.

מוסי רז: - - -

איתן כבל: כדי לסכם את העניין הזה, נושא הביטחון הוא הרבה יותר מורכב, מוסי.

איתן כבל: לצערי, יש גם קרב גדול מאוד שמתנהל על אחריות הביטחון.

איתן כבל: אתה אפילו לא מבין.

איתן כבל: יש לזה עלויות כספיות, אני לא רוצה, זה פשוט לא העניין.

איתן כבל: אם הוא אשם, אני אל אפיל את זה - - -

מוסי רז: לא אמרתי שהוא אשם.

איתן כבל: תקשיב, אני האחרון שאפשר להגיד עליי פה, בלי להתלהם, שמפחד או מורח משהו.

מוסי רז: לא אמרתי שאתה מפחד.

איתן כבל: אחד, אחד.

יעקב אשר: אבל מורח הוא אמר.

איתן כבל: יותר מכולכם.

איתן כבל: אז אף אחד שלא יטיף לי בעניין הזה.

לאה ורון: חבר הכנסת רז, שב, שאפשר יהיה להמשיך - - -

איתן כבל: אני מנהל פה בוועדות האלה קרבות כמעט לבדי, והרבה פעמים מול כל המערכות הכי כבדות במשק.

מוסי רז: איתן, הכול בסדר.

מוסי רז: אתה מבין שזה לא הנושא, אבל - - - תשובה לא נכונה.

איתן כבל: מוסי, מוסי, יקירי, אתה מעלה נושא אמיתי, בעייתי - - -

לאה ורון: הם עצמם הודיעו - - -

איתן כבל: דרך אגב, כל פעם שאנחנו מבקשים, לוקחים את זה לחוץ וביטחון כדי לדון בזה - - - אני מציע לך, תפנה אליי בעניין הזה כמו שאתה פונה אליי בדברים אחרים, בכבוד, בלי בעיה.

איתן כבל: אני רק אומר לך מה שיגידו לי, שהנושא הזה הוא בעל משמעויות ביטחוניות, וייקחו אותי לוועדת החוץ והביטחון שכר קיימה כמה וכמה דיונים.

איתן כבל: ושם אתה יכול לברר את האחריות על התקציבים, ממי הם מקבלים את ההוראות, מי מעסיק אותם, ממי הם מקבלים את השכר.

לאה ורון: איך זה בדיוק מתנהל.

איתן כבל: מוסי, לא שרציתי את זה, לא שבאתי עכשיו כי אני חכם, פשוט בקרבות שהתקיימו - - -

מוסי רז: אתה מכיר את זה.

איתן כבל: לא.

איתן כבל: היה אירוע.

איתן כבל: היה אירוע לאחרונה שהתפרסם בכל כלי התקשורת, בין אל על לבין ארקיע על בסיס הרצון של החברה השלישית, ישראייר, להתאחד עם חברת אל על.

איתן כבל: באו ארקיע, וטענו, סליחה, בכל הכבוד, יש גבול כמה אל על יכולה לשלוט בקביעה של הכללים, אלא כיוון שהאנשים שלהם הם חלק מתוך המערכת, אז הם יודעים מתי מטוס יוצא, מתי הולך.

איתן כבל: בבקשה, שם ותפקיד.

נועה סתת: שלום, שמי נועה סתת.

נועה סתת: אני מנהלת המרכז הרפורמי לדת ומדינה.

נועה סתת: אנחנו ניהלנו הליך ארוך נגד אל על בנושא של מקומות ישיבה לנשים.

נועה סתת: מבחינתנו הרעיון שאישה צריכה לזוז ממקומה בגלל המגדר שלה - - -

איתן כבל: הורדנו את זה.

איתן כבל: עזבי, די, חלאס.

נועה סתת: אני כן רוצה לומר שני דברים כאן.

נועה סתת: א', הדבר הזה לא נוגע רק לאל על.

נועה סתת: המקרה שאנחנו דנו בו היה באל על, זה קורה גם בחברות אחרות, וזה לא חוקי גם בחברות אחרות שאינן אל על.

איתן כבל: ברור.

נועה סתת: אני חושבת שהמצב הנוכחי הוא מצב מבלבל בדיוק מפני שנורמות שהתבססו באל על וקרו גם בחברות תעופה אחרות, לא ברור מה קורה איתן עכשיו.

נועה סתת: זאת אומרת, אנחנו ניסינו לפרסם בשדה התעופה, ורשות שדות התעופה דחתה את הבקשה שלנו לפרסם.

איתן כבל: מה ביקשתם?

נועה סתת: ביקשנו לפרסם בתשלום שזכותן של נשים לא לקום ממקומן בטיסה אם הן לא רוצות.

איתן כבל: אני אגיד לך את זה אחרת.

איתן כבל: זה לא רק שזכותן – אני רואה את זה הפוך, לחברה אין את הזכות לבקש - - -

יעקב אשר: והם אומרים את זה.

איתן כבל: זה הנוהל.

איתן כבל: הוא הקריא את זה מתוך הנוהל.

מוסי רז: אמרו פה הרבה דברים לא נכונים היום, וזה אחד מהם.

נועה סתת: נכון.

נועה סתת: זה נוהל שנקבע בעקבות - - - שלנו.

איתן כבל: אה, וואלה.

איתן כבל: יפה.

נועה סתת: ביקשנו לפרסם את זה כדי שזה יהיה ברור גם לנוסעים אחרים וגם לנשים.

נועה סתת: רשות שדות התעופה דחתה את הבקשה שלנו לפרסם - - -

איתן כבל: אמרי לי, יקירה, מה את מבקשת ממני.

נועה סתת: אני מבקשת לעורר מודעות לזכויותיהן של נשים.

נועה סתת: אני חושבת שזה חשוב שגם חברות התעופה יפעלו לעודד את המודעות הזו.

נועה סתת: ואני גם רוצה לומר שיש פתרון.

נועה סתת: בניגוד למה שאתה הצעת, אני חושבת שאי אפשר להושיב אנשים - - -

איתן כבל: ירדתי.

איתן כבל: הבנתי.

נועה סתת: אני מבינה.

נועה סתת: אני יודעת שיש קווי טיסות שבהם יש התארגנויות של חרדים.

נועה סתת: רוצים לשבת ביחד, מתקשרים לסוכן נסיעות ואומרים, אני רוצה לטוס - - -

איתן כבל: אוקיי.

איתן כבל: הבנתי.

איתן כבל: זה לא פתרון.

איתן כבל: אבל עזבי, עוד מעט תגידי, תיקח קו 40 מבני ברק לירושלים.

יעקב אשר: פתרון דמוקרטי להפליא.

איתן כבל: די, נו.

איתן כבל: אל תפריע לי.

איתן כבל: אני מבין לחלוטין, בוודאי בתוך המסגרת המתקיימת, חד משמעית, וזה לא משנה אם הנוהל היה כבר לפני, כמו שאומר רוגובסקי.

איתן כבל: העניין הוא פשוט, נכון להיום זה לא שזו הזכות שלה לא לקום.

איתן כבל: זו החובה על החברות בכלל לא לנסות.

איתן כבל: אני אומר זאת נכון לרגע זה, ואלה הדברים שאני מבין אותם חד משמעית כפי שהם הוקראו מתוך הנוהל.

יעקב אשר: יש לי שאלה קטנה.

יעקב אשר: האם במסגרת הנהלים האלה יש מצב שבאופן וולונטרי בן אדם מגיע ודיבר עם זה שיושב ליד שיחליפו ביניהם, האם הצוות מאפשר את זה?

יעקב אשר: באופן וולונטרי לחלוטין.

אמיר רוגובסקי: זה קורה כל הזמן.

איתן כבל: זה קורה גם לא בין חרדים – הבנות שלי מבקשות לשבת ליד החלון, ואני אומר להן, כן, בואו, אני אתחלף איתכן.

איתן כבל: זה מתקיים כל הזמן.

מידן בר: אני קברניט מידן בר, יושב-ראש איגוד הטייסים.

מידן בר: איגוד הטייסים הוא איגוד מקצועי שמאגד את כל טייסי חברות התעופה בישראל.

מידן בר: הטייסים - - -.

מידן בר: יש בתוכנו את אל על, ארקיע, ישראייר, קאל וחברות אחרות.

מידן בר: אני רק רוצה להגיד כי בדיון התקשורתי הזה גם הטייסים השתרבבו פנימה, ואני מבקש להקפיד ולהדגיש, טייסי ישראל לא בתווך בין הנוסעים ובין נהלי החברות, בטח לא לגבי התקשורת.

מידן בר: טיסה היא אירוע יחסית מאוד מורכב.

מידן בר: ביום חמישי, בטיסה המדוברת, האירוע הזה היה מורכב אפילו יותר.

מידן בר: מתקיים פה תחקיר רציני.

מידן בר: טייסים ותחקיר זה הולך ביחד.

מידן בר: אנחנו יודעים לתחקר, אנחנו יודעים להפיק מסקנות ולקחים, ובטיחות, תזכרו, זה אנחנו.

מידן בר: בשורה בג'מבו יש 10 מושבים.

מידן בר: הרוחב שלה הוא פחות משמונה מטר והיא טסה בגובה של 11 קילומטר.

מידן בר: בתוך 10 המושבים האלה יש 20 דעות, שלושה מגדרים, ארבע דתות, ויש כאלה 450 נוסעים באווירון.

מידן בר: אנחנו פה בשביל הבטיחות.

מידן בר: אנחנו נשמח לבוא לוועדה הזאת, ואני אומר לך תודה רבה גם בדברים אחרים שהם באמת באמת רלוונטיים - - -

איתן כבל: הוועדה הזאת היא ועדת בית שלכם, ואנחנו יוצאים מגדרנו כדי - - -

מידן בר: מצוין.

מידן בר: אנחנו נבוא לפה בכל עניין.

מידן בר: ותודה רבה שהזמנתם אותנו.

איתן כבל: תודה לך.

איתן כבל: שקד, בבקשה.

שקד חסון: אני שקד חסון, מישראל חופשית.

שקד חסון: אני לא אחזור על כל הדברים.

שקד חסון: אני שמחה שהתקדמנו והבנו שאי אפשר להזיז נשים ממושבן בשל מגדרן.

שקד חסון: לפני שנתיים גם למדנו שאפשר להיכנס לכנסת גם עם חצאיות מעל הברך.

שקד חסון: אנחנו מתקדמים עם השנים.

שקד חסון: אני רוצה להבין כי נשאלה פה שאלה חשובה, לגבי הבקשה האישית מנוסעות - - -

איתן כבל: לא.

איתן כבל: הוא אמר, אסור.

יעקב אשר: גם מנוסע.

שקד חסון: גם מנוסע.

יעקב אשר: לא מנוסעות.

שקד חסון: אז אני רוצה להבין מה מתודרך צוות הטיסה - - -

איתן כבל: התדרוך הוא שאין - - -

שקד חסון: אין.

שקד חסון: לא קורה.

שקד חסון: זאת אומרת, שאם מגיעים מקרים אלינו שבהם התבקשו נוסעות - - -

איתן כבל: אז הוא פועל בניגוד לכללים.

שקד חסון: מצוין.

איתן כבל: חד משמעית.

שקד חסון: רק להגיד, חשוב שהדברים יפורסמו גם לנוסעים ולנוסעות, שיהיה ברור שאי אפשר לשאול את הדברים האלה.

איתן כבל: אוקיי.

איתן כבל: משפט, אני בעוד שתי דקות קם.

יהודה שלזינגר: במשפט אחד, אני פשוט רוצה לעשות סדר בעניין הזה כי זה מה שבאמת חשוב לנוסעים.

יהודה שלזינגר: האם היתה אלימות בטיסה הזאת, לדעתכם, כן או לא?

יהודה שלזינגר: אנחנו מנסים להבין את זה.

איתן כבל: תן לי, תן לי.

איתן כבל: שלזינגר, שלזינגר - - -

יהודה שלזינגר: מאוד חשוב לי לשמוע.

איתן כבל: שלזינגר, די.

איתן כבל: תן לי לסכם.

יהודה שלזינגר: זה מאוד חשוב לשמוע את התשובה.

איתן כבל: הם לא ייתנו את התשובה.

אליהו דפס: - - -

יהודה שלזינגר: לא היתה?

יהודה שלזינגר: לא היתה?

יהודה שלזינגר: זה לא הכי חשוב?

איתן כבל: סליחה, דפס, דפס, תודה רבה.

איתן כבל: אתה תנהל את הדיונים שלך בדירקטוריון.

יהודה שלזינגר: להשחיר ציבור שלם זה לא הכי חשוב?

איתן כבל: פה אתה תיתן לי לנהל.

איתן כבל: שלזינגר, שלזינגר, תודה.

איתן כבל: חבר'ה, יש לי דקה.

איתן כבל: תקשיבו טוב טוב.

איתן כבל: קודם כל, היה אירוע.

איתן כבל: אדוני, אנחנו מבקשים לקבל את מסקנות הוועדה, לא ממורקרים ולא מושחרים ולא שום דבר.

איתן כבל: אנחנו רוצים לקבל את הדוח שאני מניח שיעסוק בשאלות הנוגעות – היתה או לא היתה אלימות.

איתן כבל: אני מניח שהתחקיר אמור לעסוק מן המסד ועד הטפחות.

איתן כבל: ההחלטה, כמו שאמרת, אמיר רוגובסקי, אם היה נכון לצאת לפני או לא לצאת.

איתן כבל: זאת שאלה שתמיד תעמוד באוויר.

איתן כבל: האם אופן הטיפול היה נכון?

איתן כבל: האם ההתנהלות מהטייס ועד הדיילים, ומה המשמעות של אלימות?

איתן כבל: אם מישהו נגע – סליחה, במחילה מכבודך – בדיילת בצורה כזו, האם מישהו ראה בזה אלימות?

לאה ורון: אני בכלל מפרשת את זה כהטרדה.

איתן כבל: נכון.

איתן כבל: או לא חשוב מה.

איתן כבל: אני אומר את זה כדי להכניס את האירוע המסוים הזה לפרופורציות.

איתן כבל: זו נקודה ראשונה.

איתן כבל: דבר שני, אנחנו נבקש לקבל לא רק את המסקנות, אלא מה הפעולות שבעקבות הדוח שהולכים באל על לבצע.

איתן כבל: ודבר אחרון שאני מבקש, האם אתם נתתם פיצויים או מתכננים לתת פיצויים לנוסעים?

אמיר רוגובסקי: נתנו פיצוי.

אמיר רוגובסקי: זה פורסם.

איתן כבל: מה שפורסם בכלי התקשורת הוא נכון?

אמיר רוגובסקי: כן.

לאה ורון: ואתה מוכן לחזור עליו בדקה?

אמיר רוגובסקי: כן.

אמיר רוגובסקי: ניתן פיצוי של כרטיס טיסה לאירופה לכלל הנוסעים - - -

איתן כבל: ניקוסיה?

לאה ורון: על בסיס מקום פנוי?

אמיר רוגובסקי: לכל יעד באירופה, ולנוסעים שאינם תושבי ישראל ניתנת האפשרות להמיר את זה במזומן.

לאה ורון: שימסרו גם על זה בכתב.

איתן כבל: אני מבקש שתוציאו לנו גם את זה בכתב.

איתן כבל: מוסי, אם אדוני יפנה אליי, אני מבטיח - - -

מוסי רז: קודם כל, אני לא חושב שהתקיים דיון רציני בעניין הנושא של נשים.

מוסי רז: בעניין הביטחון והתשובות שניתנו, לא מעניין אותי לדבר על זה.

מוסי רז: אני אומר לך.

מוסי רז: כנראה אנשים שעומדים בראש גוף גדול, אין להם מושג - - -

איתן כבל: בעניין הנשים, זה לא עניין של נחה דעתי או לא, אין לי ספק שיהיו עוד אירועים.

מוסי רז: לא היה פה דיון על זה.

מוסי רז: היה דיון מהיר.

מוסי רז: היה פה שתי שניות דיון.

איתן כבל: אני מבקש שתעבירו לנו גם את הנוהל הזה.

איתן כבל: את הנוהל של הקמה או אי הקמה.

לאה ורון: מה שהקראת.

איתן כבל: מה שהקראת, אדוני.

יעקב אשר: מה שקיים.

איתן כבל: ואני אתן את ההתייחסות שלי גם בכתב אחרי שאני אקרא את זה.

איתן כבל: תודה רבה.

איתן כבל: הישיבה נעולה.